# Alliet Ar Rolland

Oberennoù damheñvel pe handelvoù all zo ivez, gwelout Alliet ar Rolland.
| ◄ Mari Ar Masson | Alliet Ar Rolland | Ar Verjerennig ► |
Alliet ’r Rolland e d-eûs grêt Ar pez na raje den a-bed ;
 E d-eûs lac’het he mab hena, ’Wit ober aotro ’r iaouanka ;
 E d’eûs lac’het he mab kloarek, ’Vit ober aotro he c’hadet.
Alliet ’r Rolland hec’h e d’ar krec’h Gant ur gontel war goupl he brec’h.
 Alliet ’r Rolland ’c’houlenne Euz he mab Koadjilinn, en noz-se :
 — Ma mab Koadjilinn, d’in lâret Pelec’h ’mèdi ’r boan a souffret ?
 — Etre ma fenn ha ma c’halon Am eûs ur boan ’zo dirèzon.
 — Ama, ma mab, ’zo ’l louzouenn ’Wellaï d’ho kalon ha d’ho penn…
 Ma mab, skoët ann tol kenta, Me skoïo ’n eil, ann diweza.
 — Ma mamm, hen lac’ha na rinn ket, Ar galon d’ober n’am bô ket ;
 N’ ’m eûs ket ar galon d’hen lac’ha, C’hoarzinn ha goela ouzinn ’ra.
 — Hema ’zo ’r mab am eûs ganet, N’ rafe ket ’r blijadur em reket !
 — Ma breur, lêz ganen ma buhe, Me roïo d’id ma holl leve ;
Me ’roïo d’id ma holl leve, Hag iel’ en servij ar roue !…
Pa diskenn Alliet d’ann traon, ’Juge ar gwad en he boutaou ;
’Juge ar gwad en he boutaou, He c’hotillonenn, tro-a-zro !
 He mates vihan a lâre D’ Alliet ’r Rolland, en noz-se ;
 — Hema ’zo ’n nozwez hoc’h eûs grêt ! Ter fagodenn keuneud ’m eûs dewet,
 ’Klask birwi dour na domfe ket, ’Vel m’ho poa hen laket, hen kavfet.
 Kement domistik ’zo ’n ho ti A oar ho nozwez koulz ha c’hui.
 — Na serr da c’henaou, laourneges, Na soursi ket euz ma nozwez.
 Alliet ’r Rolland a lâre D’he fajig bihan, en de-se :
 — Et d’ gerc’had gwinn d’ho mestr, ’zo klanv, Ha n’evo bannec’h anehan.
 — Da betra kerc’had gwinn d’ehan, Mar na ev bannec’h anehan ?
 Pa oa gant ann hent o vonet, ’N aotro Penkrean ’n eûs kavet :
 — Pajig, pajig, d’in-me lâret, Pelec’h ma ’c’h et, pe ez hoc’h bet ?
 — Da gerc’had gwinn d’am mestr ’zo klanv, Ha n’evo bannec’h anehan.
 — Da betra kerc’had gwinn d’ehan, Mer na ev bannec’h anehan ?
 — Aotro, ’mezhan, n’am diskuillet ket, Ma mestr Koadjilinn ’zo lac’het ;
 Ma mestr Koadjilinn ’zo lac’het Gant Alliet ’r Rolland hag he c’hadet !
’N aotro Penkrean ’vonjoure, Ebars ann ti pa arrue :
 — Bonjour ha joa holl en ti-ma, ’N aotro Koadjilinn pelec’h ’ma ?
 — ’Man duze war he wele klanv, Na lezfe den da gomz out-han ;
 Ken terrupl hec’h eo he glenved, Na lezfe den d’ vont d’hen gwelet.
 — Fete a-c’hann na sortian, Ken am bô bet komzet gant-han.
 — Aotro Penkrean, ma iskuzet, Ha breur Koadjilinn ’zo desedet :
 Ma mamm na digemenfet ket, Rag he c’halon na badfe ket.
 — Penoz he c’halon n’ badfe ket ? Ar galon d’hen lac’ha, ’d-eûs bet !
Ann archer bihan ’vonjoure Ebars ann ti pa arrue :
 — Rollantes fall, em breparet, Ganen d’ar prizon a teufet.
 Alliet ’r Rolland a lâre, War ar potans pa arrue :
 — M’am bije sentet ma mates, pa lâre d’in, Am bije preservet buhe tri :
 Breman ’on kaoz da varo tri, Maro ma daou vab ha ma hini !
Kanet gant Marc’harit Fulup, a barouz Plunet — Kosteio ann Hanter-Noz.
Hag a zo kezlou ’n nep kontre ’Lac’hfe ’r mammo ho bugale ?
 ’Lac’hfe ’r mammo ho bugale, Alliet Rolland ’lac’h he re.
 Ia, lac’het ’d-eûs he mab-hena, Da lakâd aotro ’r iaouanka.
Alliet Rolland a lâre D’he mab iaouank, war ar beure :
 — Savet prim, ma mab, ho kwele, Ewit m’hen lac’hfomp ’raok ann de.
 Ha pa sav Alliet ouz krec’h, Gant ’r gontel vraz war goupl he brec’h :
 — Skoet ’ma mab, ann tol kenta, Me ’roï’ ann ell, ann diwea ;
 Me ’roi’ ann eil, ann diwean, Hen peurfiniso, mar gallan !
 — 8alv-ho-kraz, ’mehan, na rinn ket, Rag re gaër hen kavan kousket ;
 Rag re gaër hen kavan kousket, Ar galon d’hen lac’ha n’am be ket.
 — Ma mammig paour, n’am lac’het ket. Me dilezo ’r vro, mar keret ;
 ’Lezo m’ breur aotro ’n Koadjilinn, War ’r memeus dour tric’houec’h milinn.
 — Deus, lâr in manus pa gari, Rag ez out en heur ma varwi !
Neuze ’savas he dorn ouz krec’h, Ha ’skoas he mab, nerz he brec’h ;
 Ha ’skoas ’nehan ken dic’hrad, Evel ma skoje ur pez koad.
 Pa deu Alliet ouz krec’h d’ann traon, A flokenne ’r gwad ’n he boutaou :
 Ha goude bea em walc’het, D’he faotr marchosi ’d-eûs lâret :
 — Klask bêlek d’ann aotro, ’zo klanv, Me ’gred ’man ’n he amzer diwean ;
 Mar gweles aotro ’r Gervengi, N’ lâr ket d’ehan pelec’h hec’h i.
 Pa oa war ann hent o vonet, Aolro ’r Gervengi ’n eûs gwelet.
 — Un dra bennag ’c’h eûs a-newe Pa ’z hoc’h ken beure war vale ?
 — Ia, ’mehan, ann aotro ’zo klanv, Me ’gred ’man ’n he heur diwean.
 — Petra gant-han ’zo c’hoarveet ? Deac’h diwean ’m eûs han gwelet ;
 Bet ’oamp hon daou, deac’h, o vale. Bet ’oamp hon daou, deac’h, er chase.
Ann aotro Kermengi ’c’houlenne Bars en Koadjilinn p’arrue :
 — Demad ha joa er c’hastel-man, ’Nn aotro Koadjilinn pelec’h ’man ?
 — Eman ’n he wele, hag hen klanv, Me gred al laournes ’zo gant-han.
 — Ha pa vo klanv gant ar vosenn, Me iel’ d’hen gwelt brema-soudenn.
 N’oa ket ’n he gambr antreet mad, Ma wele oa beuet 'n he wad :
 — Alliet, me reï’ ho kourc’hemeno D’ar braoa intanv ’zo er vro,
D'un intanv koant a bevar bost : Meritet hoc’h eûs, oh ! ia, pe dost !
Kanet gant Mari-Jân Ann Olier Neerez — Parouz Plourivo — 1870 Dastumet gant ann Abbad J.-M. Ar Pon.